
ΧΡΙΣΤΟΥΓΕΝΝΙΑΤΙΚΟ ΜΗΝΥΜΑ ΤΟΥ ΔΗΜΟΚΡΑΤΙΚΟΥ ΚΟΜΜΑΤΟΣ 
Τα Χριστούγεννα, ημέρα της Γέννησης του Θεανθρώπου, αποτελούν πηγή ελπίδας, αγάπης και φώτισης για όλους. Είναι μια περίοδος που μας καλεί να στοχαστούμε, να αναλογιστούμε το βαθύτερο νόημα της ζωής, και να ενισχύσουμε την πίστη μας στις αξίες της αλληλεγγύης, της προσφοράς, και της κοινωνικής δικαιοσύνης. 
Το Δημοκρατικό Κόμμα στέκεται δίπλα σε κάθε πολίτη αυτής της χώρας, για τη διασφάλιση της ανθρώπινης αξιοπρέπειας του, για την υγεία του, την ευημερία και την πρόοδο του. Η βελτίωση της ποιότητας της ζωής του λαού μας, δεν είναι μόνο ένας στόχος· είναι αναφαίρετο δικαίωμα για κάθε οικογένεια, για κάθε παιδί, για κάθε ηλικιωμένο.  

Οι προκλήσεις που αντιμετωπίζει η πατρίδα μας, τόσο σε κοινωνικό όσο και σε εθνικό επίπεδο, είναι μεγάλες. 
Για ακόμη μια φορά, τα Χριστούγεννα βρίσκουν την Κύπρο μας ημικατεχόμενη, τους πρόσφυγες ξεριζωμένους από τις πατρογονικές τους εστίες και τις εκκλησιές μας βουβές. 

Όμως, σε αυτήν τη σκοτεινή στιγμή, κρατάμε αναμμένη τη φλόγα της ελπίδας, κρατάμε στην εθνική μας συνείδηση το φως που μας καθοδηγεί στον αγώνα για την απελευθέρωση και την επανένωση της πατρίδας μας.

Η ελπίδα, η πίστη και η αισιοδοξία που αγκάλιασαν όλη την ανθρωπότητα με το χαρμόσυνο μήνυμα της Γέννησης του Χριστού, ας αποτελέσουν την πηγή της δύναμης και της υπομονής που χρειαζόμαστε για να υπερνικήσουμε τα εμπόδια και να συνεχίσουμε τους αγώνες που δίδουμε τόσο σε προσωπικό όσο και σε συλλογικό και εθνικό επίπεδο για την ελευθερία, την ασφάλεια, την κοινωνική δικαιοσύνη, τη δημοκρατία, το κράτος δικαίου και για τη διασφάλιση της υγείας και της ευημερίας του λαού μας.

Ας είναι αυτά τα Χριστούγεννα μια ευκαιρία για κάθε οικογένεια να βρει γαλήνη και αγάπη. 
Ας αντλήσουμε δύναμη από την πίστη μας, από τις παραδόσεις μας και από τις ελληνορθόδοξες αξίες με τις οποίες έχουμε γαλουχηθεί. 

Και ας εργαστούμε με υπευθυνότητα και ανθρωποκεντρισμό, για ένα 2025 γεμάτο ελπίδα, πρόοδο, δικαιοσύνη και προ πάντων ελευθερία. 

Το Δημοκρατικό Κόμμα εύχεται σε όλες και όλους Καλά Χριστούγεννα, με υγεία, αγάπη,  ευτυχία και ελευθερία στην Κύπρο μας.
Χρόνια Πολλά! 

